Irridu nibqgħu nirbħu biex nibqgħu nibdlu l-pajjiż. Ir-rebħiet li ksibna u rridu nibqgħu niksbu bħala Moviment madwar il-Partit Laburista huma biss l-għodda biex nibqgħu nagħmlu d-differenza fil-ħajja tal-Maltin u l-Għawdxin. Iżda, biex naslu iktar ma rridux ninsew minn fejn tlaqna u x'wassalna għal dan is-suċċess. Għalija, il-ġimgħa ta' wara l-25 ta' Mejju tibqa' waħda mill-iktar li tatni emozzjonijiet sbieħ kemm ilni fil-politika. Il-jiem li għaddejt fis-sala tal-għadd tal-voti nappoġġja lill-sħabi kandidati għall-elezzjonijiet tal-Parlament Ewropew u tal-Kunsilli Lokali ma jien se ninsiehom qatt. Dan għax kienet waħda mill-iktar okkażjonijiet li mmarkaw b'qawwa kemm kiber u sar b'saħħtu l-Moviment li Joseph Muscat bena madwar il-Partit Laburista. Irrid nagħmel referenza partikolari għas-sehem kbir ta' nies ġodda li rajna jieħdu sehem f'dan il-proċess demokratiku f'isem il-Partit Laburista u għalhekk it-tiġdid tal-partit li tant hu għal qalbna anke mill-Gvern. Għax seta' kien hemm min ħaseb li l-ikbar timbru ta' dan setgħet kienet l-elezzjoni ġenerali ta' sentejn ilu. Wara dakinhar kont titkellem ma' nies li kienu jgħidulek li l-Partit Laburista ma setax jagħmel aħjar minn Ġunju tal-2017. Iżda, min ħaseb hekk kellu żball. Kellu żball għax kbirna fil-voti, iżda fuq kollox għax issaħħaħna bħala tim. Dawk fostna li konna dejjem hemm u dawk ġodda li middew għonqhom għax-xogħol fi ħdan moviment li għaraf il-kontribut li jistgħu jagħtu. Il-fatt li minn dakinhar ma waqafniex naħdmu biex inwettqu dak li wegħedna kien il-bażi biex ksibna appoġġ ikbar. Dan wassal biex anke fuq livell lokali ċ-ċittadini ħassew li għandhom jagħżlu r-rappreżentanti tal-Partit Laburista. Fl-Imsida, il-Mellieħa u Birkirkara, fost oħrajn, maġġoranzi Laburisti kienu kkonfermati. F'lokalitajiet oħrajn bħal San Pawl il-Baħar u San Ġwann reġgħu tawna l-fiduċja. L-istess bħalma għamlu l-Mostin. Rebħa li għalija li ġej minn dan il-lokal tfisser ħafna u nħares 'il quddiem nibda nara t-tim Laburista jaħdem u jħalli l-frott. Għax il-Mosta jixirqilha aħjar. Sinifikattivi ħafna wkoll kienu r-riżultati kbar li ksibna fis-Siġġiewi u fil-Belt Valletta. Żewġ maġġoranżi ġodda li f'25 sena qatt ma vvutaw lill-Partit Laburista. Insemmi dan kollu mhux biex nibqgħu niċċelebraw. Il-ħin taċ-ċelebrazzjoni issa għadda. Però nirreferi għalih għax dan kollu jgħabbina b'iktar responsabbiltà. Responsabbiltà li lesti nerfgħuha bħala tim magħqud u fuq kull livell. L-ikbar tagħlima li għandna nieħdu minn partiti oħra f'dan il-mument hu kemm hu importanti li nibqgħu umli. Kemm hu importanti li nisimgħu u nifhmu l-messaġġ tal-elettorat anke f'mument ta' rebħa. Inkluż, il-messaġġ ta' dak li forsi din id-darba ddeċieda li ma jipparteċipax f'dan l-eżerċizzju demokratiku. Nagħmluh dan għax nafu, anke għax għamilna perjodu twil fl-oppożizzjoni, li l-privileġġ li mmexxu mhuwiex xi dritt sagrosant tagħna. It-tmexxija tal-pajjiż hi opportunità li jagħtik iċ-ċittadin biex tagħmel id-differenza. Differenza li qed nagħmluha f'tant oqsma u li permezz tagħha qegħdin nibnu pajjiż modern u mħejji għall-ġejjieni. Daqskemm hi importanti l-umiltà hija importanti l-għaqda. Għalkemm ebda partit politiku Malti fl-istorja riċenti qatt m'għadda minn dak li għaddej il-Partit Nazzjonalista llum, kien hemm mumenti fejn anke aħna stajna għexna n-nuqqas ta' għaqda. Minn dawk iż-żminijiet tgħallimna u hekk bdejna paġna ġdida ma' Joseph Muscat li wasslitna biex ninsabu fejn qegħdin illum. Magħqudin bħala partit u magħqudin bħala pajjiż. Biex illum qed nagħmlu kisbiet li qatt ma saru qabel. Kisbiet li qed jagħmluna fost l-Aqwa fl-Ewropa.